alexandrainst/scandi-wiki huggingface dataset:
Alexandra Beverfjord

Alexandra Haugland Beverfjord (født 2. juni 1977) er en norsk redaktør, journalist og forfatter. Fra april 2018 er hun ansvarlig redaktør og administrerende direktør i Dagbladet.

Journalistkarrieren startet i Adresseavisa i Trondheim hvor hun jobbet mer eller mindre sammenhengende fra 1996 til 2001. Beverfjord er utdannet innen sosialantropologi, med mastergrad fra Norges teknisk-naturvitenskapelige universitet i 2002 på en oppgave om rehabilitering av unge rusmisbrukere.

Hun ble 1. oktober 2013  reportasjeredaktør i NRK Nyheter, og var en av fire redaktører som leder nyhetsdivisjonen i rikskringkastingen. I oktober 2015 overtok hun som nyhetsdirektør i NRK Nyheter etter Per Arne Kalbakk. Beverfjord kom til NRK fra jobben som nyhetsredaktør i Dagbladet, en stilling hun hadde fra 2010 til 2013. Før dette var hun journalist i Dagbladet i flere år.

Forfatter  
Hun er forfatter ved siden av journalist- og redaktørgjerningen. Debuterte gjorde hun med romanen Kretsen, hvor handlingen var lagt til et journalistmiljø i hovedstaden. Hun ble i 2011 tildelt «Maurits Hansen-prisen - Nytt Blod» for debutromanen.

Bibliografi 
 Det bor et barn i mitt hjerte (2009) Med Atle Dyregrov og Aida Løver. ISBN 978-82-05-38471-2
 Kretsen (2010) ISBN 978-82-05-40105-1
 Kronprinsen (2012) ISBN 978-82-05-43011-2

Referanser

Eksterne lenker 

 Intervju med Alexandra Beverfjord

Norske forfattere
Journalister i Dagbladet
Redaktører for Dagbladet
Personer fra Trondheim kommune
Anton Springer

Anton Heinrich Springer (født 13. juli 1825 i Praha, død 31. mai 1891 i Leipzig) var en tysk-østerriksk kunsthistoriker og politisk forfatter.

Biografi 
Springer studerte filosofi og historie i Praha, hvor han også tok sin avhandling. Efter studiereiser i Italia, Belgia, Frankrike og England vendte han seg imidlertid mot kunsthistorien. I Tübingen skrev han i 1847 en avhandling om Hegels historieoppfatning. Innimellom var han også engasjert i politikken, og igangsatte en pressekampanje mot forbudet mot teateroppføringer i Tübingen.

I 1848 holdt han ved Prahas universitet forelesninger om «revolusjonstidsalderens historie». På grunn av det liberale budskapet i disse forelesningene ble han tvunget til å forlate byen. Efter dette var Springer lektor ved Rheinische Friedrich-Wilhelms-Universität i Bonn. I 1860 ble han professor i kunsthistorie ved universitetet. Åtte år senere fikk han en alvorlig brystsykdom, hvorpå han reiste til Sicilia for å samle krefter. Efter å ha undervist på det nystiftede universitetet i Straßburg, reiste han til Leipzig hvor han i 1873 ble ansatt som professor i kunsthistorie ved det filosofiske fakultetet til byens universitet.

Verk 
Springer var en av de første som oppfattet kunsthistorie som et strengt vitenskapelig fag, noe som gjenspeiles i hans kritikk av Herman Grimms literær-romantiske tilnærming til kunsten. Springers biograf i Allgemeine Deutsche Biographie hevder at kunsthistorie sluttet å være en «luksusvitenskap» og vokste til å bli en anerkjent og selvstendig historisk disiplin takket være Springers innsats. Han fordypet seg særlig i vestlig kunsthistorie, og skrev biografier om Rafael, Michelangelo og Dürer.

Som politisk journalist i Østerrike kjempet han imot sentralisering og for kronlandenes selvstendighet. Hans mest kjente verk om Østerrikes historie var Geschichte Oesterreichs seit dem Wiener Frieden 1809 (1865), hvor han fokuserte på Østerrikes svakheter og ulykke. Da han senere slo seg ned i Bonn ble han en ivrig forkjemper for Balkanstatenes uavhengighet.

Bibliografi i utvalg 
 Geschichte des Revolutionszeitalters, 1849.
 Oesterreich und Preußen in Deutschland, 1851.
 Kunsthistorische Briefe, 1852–57.
 Die Baukunst des christlichen Mittelalters, 1854.
 Handbuch der Kunstgeschichte, 1855.
 Geschichte der bildenden Künste im 19:ten Jahrhundert, 1858.
 Geschichte Oesierreichs seit dem Wienerfrieden, 1863–65.
 Bilder aus der neueren Kunstgeschichte, 1867.
 Rafael und Michel Angelo, 1867.
 Dürer, utgitt posthumt 1891.

Referanser

Litteratur 
 Chisholm, Hugh, red. «Springer, Anton Heinrich». I: Encyclopædia Britannica. Cambridge: C.U.P., 1911, 11. utg., s. 739.
 Clemen, Paul. «Springer, Anton». I: Allgemeine Deutsche Biographie. Leipzig: Duncker & Humblot, 1893, bd. 35, ss. 315–317.
 Rößler, Johannes. «Springer, Anton». I: Neue Deutsche Biographie. Berlin: Duncker & Humblot, 2010, bd. 24, ss. 757–59.

Eksterne lenker 

 
 
 
 Anton Springer på arthistoricum.net

Tyske kunsthistorikere
Askalu Menkerios

Askalu Menkerios er en eritreisk politiker. Hun er den nåværende turistminister i Eritrea. Hun har tidligere vært arbeids- og velferdsminister. Menkerios er eks-kone til FN diplomat Haile Menkerios.

Eksterne lenker 
 http://allafrica.com/stories/200807081057.html
 http://books.google.com/books?id=1AwhtSYO87kC&pg=PA145#v=onepage&q&f=false

Eritreiske politikere
Stian Brekkvassmo

Stian Brekkvassmo (født 1975) er en norsk politiker. Han har vært ordfører i Namsskogan kommune siden 2011. Han representerer Arbeiderpartiet.

Han kommer fra Brekkvasselv i Namsskogan kommune.

Han gikk Befalsskolen for kavaleriet, der han siden arbeidet et år som instruktør, og utdannet seg deretter til bygningsingeniør ved Høgskolen i Sør-Trøndelag.

Han var megler og avdelingsleder i EiendomsMegler 1 Midt-Norge fra 1999 til 2003, daglig leder i Namsskogan Familiepark fra 2003 til 2007 og avdelingsleder for finansmegling i Grong Sparebank fra 2007 til 2011.

Referanser 

Ordførere i Namsskogan
Ap-ordførere i Nord-Trøndelag
Norske bankfolk
Norske eiendomsmeglere
Norske bygningsingeniører
Personer fra Namsskogan kommune
Fødsler i 1975
Egelunden (Kristiansand)

Egelunden er et parkområde i bydelen Grim/Dalane i Kristiansand. Parken er delvis anlagt og beplantet av Christianssands Byselskab fra midt på 1800-tallet. Lunden er avgrenset av Sørlandsbanen i vest, Grimsbekken i sør, av bebyggelsen på Enrum i nord og i øst krysses lunden av Ravnedalsveien hvor eiketræne gradvis går over i blandingsskog.  Flere av eiketrærne er svært gamle og hule og har omkrets opptil 4,6 meter.  Egelunden er kartlagt av Miljødirektoratet i forbindelse med handlingsplan for hul eik og er klassifisert som særs viktig.    

Egelunden var byens festplass, her endte 17. mai-toget i årene etter 1900 og i mellomkrigstiden og ordføreren eller andre prominenser holdt hovedtalen for dagen her. Under 2. verdenskrig var det fangeleir i Egelunden og siden ble den en viktig balløkke med grusdekke som var arena for uendelige fotballkamper mellom lag av barn og unge fra nærområdet. Den var også kommando- og alarmplass for Sivilforsvaret fra 1949 til 1959.

Eksterne lenker
Egelunden-Ravnedalen Miljødirektoratet (Faktaark)
Post 3 Grimsbekken, Egelunden Kristiansand Orienteringsklubb

Parker i Kristiansand
Kristiansands historie
Kristiansands geografi
Grimsbekken (Kristiansand)

Grimsbekken er en bekk og et bekkefar i bydelen Grim i Kristiansand. Bekken har i dag åpent løp på strekningen fra demningen mot Møllevann ved Christianssands Møller, krysser under Setesdalsveien, Sørlandsbanen ved Egelunden, Ravnedalsveien og videre ned til Grimsmyra hvor den krysser under Setesdalsveien nok en gang. Den er lagt i rør, mens den tidligere gikk åpent gjennom Bryggerihaven til utløpet mellom Hampa og badeplassen Sandvika.

I forbindelse med byggingen av Setesdalsbanen i 1895 ble det bygd to broer på henholdsvis 5,7 og 9,2 meter over bekken som den gangen ble kalt Natmansbekken.

Bekkefaret har et samlet areal på 34 dekar og er klassifisert som et viktig bekkedrag av Direktoratet for naturforvaltning.

Referanser

Kristiansands geografi
Teisen Idrettsforening

Teisen Idrettsforening (stiftet 16. desember 1971) var et idrettslag fra Teisen i Oslo, som drev med fotball i alle aldersklasser

Fotball
A-laget i fotball spiller i 2012 i 4. divisjon, etter å ha rykket opp fra 5. divisjon i 2011. A-laget består av rutinerte spillere.

Kjente utøvere
Omar Rafiq, fotballdommer

Eksterne lenker
 

Idrettslag i Oslo
Idrettslag etablert i 1971
Fotballag i Oslo
Fotballag etablert i 1971
Teisen
Sport i bydel Alna
Årets bylarmer

Årets bylarmer, også skrevet årets by:Larmer, er en musikkpris utgitt av styret i by:Larm, en norsk musikkonferanse og -festival som holdes i februar hvert år.

Prisen går hvert år til personer har utmerket seg spesielt gjennom sin innsats for norsk musikk innen musikkbransjen, og tildeles på fritt grunnlag.

Mottakere 
2000: Claes Olsen – Øyafestivalen
2001: Harald Are Lund – programleder og radio-DJ
2002: Joakim Haugland – plateselskapeier
2003: Lars Lien – musikkprodusent, tekniker, musiker
2004: Hulen i Bergen – studentdrevet utested og konsertsted
2005: Christer Falck – plateselskapleder
2006: Tom Skjeklesæther – musikkjournalist, manager
2007: Øystein Ronander og Erlend Mogård Larsen – administrasjon av by:Larm med mere.
2008: Inger Dirdal – leder av Music Export Norway
2009: Svein Bjørge – festivalsjef 
2010: Terje Pedersen – A&R Manager hos Warner Music Norway
2011: Mikal Telle – manager og plateselskapeier
2012: Per Eirik Johansen – plateselskapdirektør og manager
2013: Jonas Holst – Sony/ATV Music Publishing Scandinavia
2014: Urørt/P3 – nettsted og radio
2015: Kathrine Synnes Finnskog – Music Norway
2016: Sverre Lunde – UD
2017: Kristin Winsents - Musikksjef NRK P13
2018: Limita Lunde - daglig leder og bookingansvarlig ved Parkteatret i Oslo
2019: Geir Rakvaag - musikkjournalist i Dagsavisen
2020: Nora Collective - management
2021: Johanna Alem - Universal Music Norge, pådriverne bak Hev stemmen på NRK
2022: De frivillige, ved Eva Moksnes Vincent

Referanser

Eksterne lenker 
 Side på by:Larms hjemmeside

Norske musikkpriser
Alf Johannesen

Alf Frithjof Johannesen (2. august 1906, død 24. desember 1987 i Oslo) var en norsk jurist, marineoffiser og ordfører i Bergen og Laksevåg for Nasjonal Samling (NS).

I Kommunalforordningen av 21. desember 1940 tok Innenriksdepartementet seg retten til å avsette offentlige tjenestemenn og valgte tillitsmenn i kommuner og fylker, og erstatte dem med NS-medlemmer. Lokaldemokratiet skulle erstattes av førerprinsippet, der ordføreren, utnevnt av departementet, skulle fatte vedtak etter eget omdømme. Det viste seg vanskelig å få fylt alle vervene med kompetente NS-medlemmer, og mange av dem ble derfor beordret til å påta seg slike stillinger.

9. april 1940 var Johannesen kaptein ved Marinens intendantur i Horten. Han meldte seg inn i NS 17. oktober 1940. I november 1941 ble Johannesen beordret til Bergen for å overta stillingen som finansrådmann med virkning fra 5. desember 1941. NS' kommunale «nyordning» lot lenge vente på seg i Bergen, fordi partiets lokallag hadde få egnede medlemmer å plassere i kommunale nøkkelstillinger. I tillegg kom at førkrigsordføreren, Asbjørn Stensaker, ble på sin post helt til 28. mars 1942 for å motvirke nazifisering av kommunen. 30. mars 1942 ble Johannesen utnevnt av NS-myndighetene til ny ordfører i Bergen. Han og familien bodde på Christinegården i bydelen Sandviken, der han for kommunale midler lot hagen restaurere. Fra 20. oktober 1944 var han også NS-ordfører i Laksevåg. Han beholdt disse vervene frem til frigjøringen 8. mai 1945.

Han ble i landssvikoppgjøret dømt til 2 års tvangsarbeid, tap av stemmerett i 10 år og tap av stilling som marineintendant.

Først 9. februar 1948 oversendte politimesteren i Bergen tiltalebeslutningen. På det tidspunkt hadde Johannessen flyttet til Underhaugsveien 53 på Jar. Overrettssakfører Erik Secher var offentlig beskikket forsvarer i straffesaken. Blant tiltalepunktene inngikk Johannessens oppkjøp av alle husdyrene i Telavåg, omkring 90 kyr og 150 sauer for kommunale midler, kr 25.230, etter at Telavåg var herjet og brent i april 1942. «Tiltalte besørget husdyrene videresolgt, dels til livdyr og dels til slakt, og selv kjøpte siktede 1 sau og 1 lam til fôring og slakt.»

Han ble ingen pådriver for «nyordning» i Bergen kommune. I rettssaken mot Johannesen uttalte Bergen byrett at han hadde søkt å ivareta befolkningens interesser. En rekke kommunale etatsjefer og tjenestemenn ga NS-ordføreren «et meget godt skussmål». Retten kom til at Johannesens NS-medlemskap hadde vært av rent passiv art. Alf Johannesen ble dømt til 2 års tvangsarbeid og til tap av stillingen i Marinen.

Referanser

Litteratur 
 Stensaker, A.: Det hendte i Bergen 1940—1942, 1946.

Eksterne lenker 
  Filmavisen 28. juni 1943, der Alf Johannesen legger ned krans ved Edvard Grieg-statuen i Bergen.

NS-ordførere i Hordaland
Norske offiserer
Marineoffiserer
Norsk militært personell under andre verdenskrig
Medlemmer av Nasjonal Samling
Nordmenn fra andre verdenskrig
Nordmenn dømt i landssvikoppgjøret etter krigen
Ordførere i Bergen
Ordførere i Laksevåg
George Abela

George Abela (født 22. april 1948 i Qormi) er en maltesisk advokat og politiker for Malta Labour Party. Han var Maltas president fra 2009  til 2014.

Abela studerte engelsk, maltesisk og historie ved University of Malta før ha ga seg i kast med rettsvitenskap. I tillegg til en ordinær grad i juss, har han også studert europarett og oppnådd graden Magister Iuris. Abela har arbeidet som advokat og vært juridisk rådgiver for fagforeninger. Fra 1982 til 1992 var han president i Malta Football Association. Abela ble i 1992 nestleder i Malta Labour Party. Etter at partiet vant valget i 1996 ble Abela juridisk rådgiver for statsministeren. Han ble i 2009 valgt til president med støtte fra begge partier i parlamentet.

Referanser 

Maltas presidenter
Personer fra øya Malta
James, viscount Severn

James, viscount Severn (fullt navn James Alexander Philip Theo Mountbatten-Windsor; født 17. desember 2007) er en britisk prins som er medlem av den britiske kongefamilien.

Han er sønn av prins Edward og hans ektefelle Sophie. James, som omtales med tittelen viscount Severn, er nummer 15 i arvefølgen til den britiske tronen.

Referanser 

Kongelige briter
Familien Mountbatten-Windsor
Fødsler i 2007
Abraha Asfaha

Abraha Asfaha er en eritreisk politiker. Han har vært offentlig arbeidsminister siden landets selvstendighet.

Eritreiske politikere
Anne-Mette Øvrum

Anne-Mette Øvrum (født 24. juni 1969) er en norsk næringslivsleder og politiker (H). Hun var ordfører i Sør-Odal 2011–2015, valgt med støtte fra Senterpartiet, Pensjonistpartiet og Fremskrittspartiet.

Øvrum har en Master i Internasjonal ledelse fra Handelshøyskolen BI, og har hatt ulike lederstillinger i privat og offentlig sektor. 

Øvrum er i dag Direktør ved Signo Conrad Svendsen senter. Øvrum er styreleder i FOKUS forum for kvinner og utviklingsspørsmål, styreleder i RI-Norge (Rehabilitation International Norge, hvor hun også har posisjonen som leder av RI Global Audit Committee), Nestleder i styret ved Likestillingssenteret på Hamar og Nestleder i Høyres Kvinneforum.

Referanser 
LinkedIn

Ordførere i Sør-Odal
Høyre-ordførere i Hedmark
Norske næringslivsledere
Personer fra Sør-Odal kommune
Fødsler i 1969
Lumadeng-demningen

Lumadeng-demningen er en demning med vannkraftverk under planlegging i provinsen Yunnan i Kina, i elven Nu (Salween) nær Myanmar. Anlegget er svært omstridt. Det ble planlagt igangsatt i 2008, og skal eter tidligere vedtak stå ferdig i 2015. Det er usikkert om tidsplanen vil holdes.

Total effekt blir inntil 2 000 MW, som vil gjøre kraftverket til et av de hundre kraftigste i verden.

Eksterne lenker
 Socioeconomic Vulnerability in China’s Hydropower Development. Philip Brown & Yilin Xu, Colby College (2008). Besøkt 23. juli 2010.

Demninger i Folkerepublikken Kina
Vannkraftverk i Folkerepublikken Kina
Salween
Kraftverk i Yunnan
Jean Bodin

Jean Bodin (født 1530 død 1596) var en fransk jurist og politisk filosof. Han var medlem av Paris-parlementet og jusprofessor i Toulouse. Han er særlig kjent for sin teori om suverenitet og var en betydningsfull demonolog. Bodin levde i tiden i etterkant av den protestantiske reformasjonen, og hans forfatterskap bar preg av de religiøse konfliktene som Frankrike hadde blitt herjet av. Han forble katolikk hele sitt liv, men var kritisk til pavedømmets politiske innflytelse og så en sterk kongemakt som en ordnende motvekt mot interne stridigheter. På slutten av sitt liv skrev han et verk, som ikke ble utgitt, om dialog mellom forskjellige religioner.

Bøker 
Bodin var eneveldets store teoretiker. I sitt store store arbeid fra 1576, Les Six Livres de la République (Seks bøker om republikken), hevdet Bodin at suverenitet var noe absolutt, varig og udelelig, men at herskeren også måtte ikke bare respektere Guds og naturens lover, men også de forfatningsmessige lovene.

Referanser

Litteratur 
 

Karmelitter
Demonologer
Merkantilister
Franske jurister
Franske filosofer
Personer fra Angers
Fødsler i 1530
Dødsfall i 1596
Johan Ole Vekterli

Johan Ole Vekterli (født 22. februar 1942 i Røyrvik) er en norsk politiker (Sp) og kommunal tjenestemann.

Han er sønn av Petter Vekterli, tidligere ordfører i Røyrvik og en av Norges lengst sittende ordførere. Johan Ole Vekterli etterfulgte sin far i ordførervervet i perioden 1980–1983, valgt på en borgerlig fellesliste. Han var også medlem av Nord-Trøndelag fylkesting 1980–1983, som representant for Senterpartiet.

Johan Ole Vekterli gikk Tomb jordbruksskole, forkurs ved Hamar katedralskole og sivilagronomstudiet ved NLH. Han var fylkesagronomassistent i Rogaland og Nord-Trøndelag, så gårdbruker i Røyrvik. Han har også vært saksbehandler, rådmann, økonomisjef og konsulent i Røyrvik kommune.

Referanser 

Ordførere i Røyrvik
Sp-ordførere i Nord-Trøndelag
Rådmenn
Norske bønder
Personer fra Røyrvik kommune
Fødsler i 1942
Arpin Lusène

Arpin Lusène er en fiktiv fransk gentlemanstyv fra Andeby-universet skapt av Don Rosa.

Arpin dukket første gang opp i historien «Den sorte ridder» i 1998 hvor han stjeler en krukke superløsemiddel, en pose med diamantstøv og en rustning fra Skrue McDuck. Han smører dette utover rustningen og blir den sorte ridder! Hans mål er å ødelegge Skrues formue så det ser ut som om han har utført det største kuppet i verden. Han dukker også opp i historiene «ANGRIP!» og «Den Sorte ridder glorper igjen». Alle historiene er laget av Don Rosa. Den Sorte ridders rustning ble i den siste historien sendt ut i verdensrommet hvor den går i bane rundt jorden. Med rustningen kan han gå igjennom vegger og alt (unntatt diamant) siden superløsemiddelet som ble laget av Petter Smart er smurt på den.

Figuren er løst basert på Arsène Lupin, en gentlemanstyv i en serie populære kriminalromaner skrevet av den franske forfatteren Maurice Leblanc på første halvdel av 1900-tallet, og ytterligere popularisert gjennom en mengde produksjoner for film, fjernsyn og teater.

Eksterne lenker 
 Arpin Lusène klikk.no

Figurer fra Disney-tegneserier

en:Arpin Lusène
Mikael Dahl

Mikael Dahl (født 19. mars 1972) er en norsk musiker og sanger. Han er best kjent som frontfigur i  Null$katte$nylterne, som han startet sammen med Åsmund Prytz  i 1991, og hvor han var medlem fra 1991 til han sluttet i 2001. Torkil Torsvik  tok da over som ny vokalist.

Diskografi

Nullskattesnylterne 
 Zlapztwang (1993)
 Juha Mieto (2001)
Singler
 Kval & krill/Endspiel (1999, splitt med tyske Euroshäck)
 Shake Hands and Be Friends with Prudence (1999, splitt med Tugboat)
 Klå/Narr (1999)
 Pæng/Lægebesøk (1999)
 She's a Sensation/I Wanna Be Your Boyfriend (1999, splitt med Harry Coltello & Tipos de interés)

Deltar på 
 Safety Pin Records: Riot on the Rocks, Vol. 1 (1999)
 Requiem Productions/Underground Records: Fuckin' North Pole Punk Rock Collection Vol. 1 (2000)
 Evil Midget Records: Rock'em Suck'em Vol. 2 (2000)
 Rebel Records: Gearin' Up to Get Down Vol. 2 (2000)
 Safety Pin Records: Muga 16 Años (2000)
 Carnation Records: Carnation Records V/A Sampler 01 (2001)
 HDP Records: A Collection of Great Dance Tunes Vol. 1 (2001)
 Amp Records: Amp Records Has A Hard-On For Tromaville.com (2001)
 Turboneger-hyllest: Alpha Motherfuckers – A Tribute to Turbonegro (2001)
 Happyrape Records: Norwegian Nihilism Vol. 1 (2001)
 Null$katte$nylterne: Fortar, høgar, hardar (2003)
 Null$katte$nylterne: Fortar, hardar, høgar (2004)
 Null$katte$nylterne/Mean Idols: Null$katte$nylterne/Mean Idols (2004)
 Null$katte$nylterne: Instinkt (2006)
 Null$katte$nylterne: Skrot (2008)

Norske musikere
Norske sangere
Fødsler i 1972
Lars Kjetil Köber

Lars Kjetil Köber (født 1976) er en norsk diplomat og tidligere politiker (V).

Han var leder i Europeisk Ungdom 1998–2000, etter å ha vært nestleder 1997–1998, og han har også vært Venstres gruppeleder i Drammen bystyre og medlem av Unge Venstres sentralstyre. I 2003 ble tatt opp som aspirant i til utenrikstjenesten. Köber har tidligere vært stasjonert ved blant annet Norges ambassade i Slovakia.

Köber er cand.philol. i historie fra Universitetet i Oslo fra 2001.

Bibliografi

Referanser 

Lokalpolitikere i Drammen
Venstre-politikere i Buskerud
Tillitsvalgte i Unge Venstre
Ledere for Europeisk Ungdom
Norske diplomater
Personer fra Drammen kommune
Fødsler i 1976
Elisabeth Skarsbø Moen

Elisabeth Skarsbø Moen (født 28. mars 1971 i Molde) er mangeårig journalist i NRK og VG samt biograf. I februar 2014 gikk hun ut av mediebransjen og startet som rådgiver i Zynk communication & leadership, der hun arbeider med kommunikasjon og politisk analyse.

Familie 
Skarsbø Moen har tre barn med forfatter og forlegger Vidar Kvalshaug. Hun er skilt og bosatt i Oslo.

Utdannelse 
Skarsbø Moen er bachelor i idéhistorie fra Universitetet i Oslo.  

Hun tok eksamen på mastergradnivå i Flermedial ledelse ved Handelshøyskolen BI i 2009. Til eksamensoppgave i Flermedial ledelse skrev hun om «Sosiale medier, valgkampen og VG», sammen med kollega Arild Myhre.

Etter å ha tatt eksamen ved Handelshøyskolen BI jobbet hun i VG Mobil i oppstartsfasen av VG+, som er VGs digitale betalte plattform. Hun har bidratt til å forme og å gjennomføre VGs publiseringsstrategi «digitalt først».

Verv 
Hun var medlem av Møre og Romsdal AUFs fylkesstyre 1988–1990, leder i Operasjon Dagsverk i Møre og Romsdal 1989–1990, medlem av NGS Møre og Romsdals fylkesstyre 1989–1990, politisk sekretær i AUF 1990–1991, medlem av NGS' sentralstyre 1990–1991, medlem av Operasjon Dagsverks hovedkomité 1990–1991 samt vikarierende landssekretær i Europeisk Ungdom i 1992.

Journalistkarriere 
Elisabeth Skarsbø Moen har mer enn 20 års erfaring fra norsk presse. Hun var journalist i Universitas 1993, nynorskpraktikant i NRK Møre og Romsdal i 1993, vikarierende programsekretær i NRK Møre og Romsdal 1994–1995, sommervikar i Dagsnytt i NRK i 1995 og vikarierende programsekretær i Dagsnytt fra 1995.

Hun startet i VG som politisk journalist 1997 etter fire år i NRK. Hun kom til VG etter å ha avslørt pengesløsingen i Johan Jørgen Holst minnefond, som ble opprettet etter Oslo-avtalen. I VG var hun tilknyttet samfunnsavdelingen, reportasjeavdelingen og politisk avdeling. Skarsbø Moen var sentral i avdekkingen av statsråd Victor Normans ureglementerte bruk av penger til representasjon, som til slutt bidro til at han måtte forlate statrådsposten. Hun dekket også lederstriden i Arbeiderpartiet mellom Thorbjørn Jagland og Jens Stoltenberg, og bidro til avsløringen av Fremskrittspartiets "reisekasse". Hun dekket EU-utvidelsen til Øst-Europa og konflikten i Nord-Irland. I 2009 ble hun ansatt i nyopprettet stilling som debattredaktør i avisen. Skarsbø Moen var kanskje mest kjent som politisk kommentator i VG, og Dagbladet kåret henne i 2009 til Norges tredje mest innflytelsesrike kommentator. Hennes siste stilling i VG var som debattredaktør.

Skarsbø Moen var leder av Stortingets presselosje i tre år inntil desember 2013.

Bokutgivelser 
Skarsbø Moen har utgitt tre politikerbiografier: om Jens Stoltenberg i 2002, om Carl I. Hagen i 2006 og om Ola Borten Moe i 2013.

Kuriosa 
I 2012 var hun også med i NrK-programmet Trygdekontorets satireserie «Parasite Motel».

Referanser

Eksterne lenker 
 

Journalister i VG
NRK-journalister
Personer fra Fræna kommune
Personer fra Oslo